amanoisuno/poet huggingface dataset:
次韻杜安行嘉陵春日書事十首  其四 郭印
圓吭高低唱，奇葩赤白章。每嗟官束縛，肯放酒顛狂。幕燕終難穩，池魚欲自藏。宦游何處好，山北是吾鄉。
次韻杜安行嘉陵春日書事十首  其五 郭印
弱柳青垂縷，新蒲紫作茸。風光明老眼，歲月養衰容。涸思詩難巧，孤斟酒易供。逍遥北山下，一榻傲羲農。
次韻杜安行嘉陵春日書事十首  其六 郭印
江路曾浮宅，懸崖兩壁青。晴烟籠小艇，落照射高亭。花簇紅粧岸，鷗群白點汀。何時篷底卧，半夜酒初醒。
次韻杜安行嘉陵春日書事十首  其七 郭印
誰念疲民瘠，空令戰士肥。羽書傳警急，花院鎖芳菲。冠屨將身誤，山林與願違。兩途俱不遂，衰鬢綠毛稀。
次韻杜安行嘉陵春日書事十首  其八 郭印
舉世趨昏濁，前賢慕獨清。低回從客笑，懷卷待時平。彭澤非難學，菟裘且旋營。樂哉莘野趣，功業在深耕。
次韻杜安行嘉陵春日書事十首  其九 郭印
良友何年會，書來細作行。柏寒知歲晚，花落笑春忙。從宦愆行樂，休心得坐忘。神爐丹已就，一粒待君嘗。
次韻杜安行嘉陵春日書事十首  其一○ 郭印
聖處沉潛久，心華始發明。絕知人事繆，頓覺世緣輕。俗薄天難定，時危道不行。折腰甘五斗，無意問弓旌。
次韻宇文德蒙春日道中二首  其一 郭印
滿目風光麗，春連幾處村。江山挑客思，桃李憶家園。飄泊流三峽，窮通付一罇。菟裘如可老，歸去葺衡門。
次韻宇文德蒙春日道中二首  其二 郭印
馬上花明眼，寧知道路遐。山横千百嶺，人住兩三家。綠皺吹春水，紅舒抹曉霞。箇中佳趣在，何事苦咨嗟。
感春 郭印
春光不覺老，兀坐掩深扉。寇盗時聞說，山林未忍歸。心驚幽鳥語，眼眩雜花飛。何日乾坤静，餘生得所依。
又用前韻 郭印
春事關心曲，無人晝款扉。鶯猶求友囀，燕亦認巢歸。物色濃如酒，風光駛若飛。幽齋誰與伴，窗外柳依依。
次韻邵子文感春之什 郭印
海內風塵漲，人間日月忙。鬢霜催晚景，盃蟻負春光。聞道花成錦，空憐鳥似簧。眼前朱墨亂，無處話愁腸。
晚春 郭印
三月韶華破，東君誰送歸。浮空新綠漲，舞砌亂紅飛。柳絮風初定，桃花水漸肥。羲和無計挽，獨立又斜暉。
正紀用暮春韻見貽復和三章  其一 郭印
燕坐群魔伏，君心自晏然。神仙真可學，道術豈無緣。健比凌雲鶴，清同飲露蟬。後天應不老，何必羡彭年。
正紀用暮春韻見貽復和三章  其二 郭印
萬形何苦役，兩曜不曾停。世事風中絮，人生水上萍。久能忘蟻慕，聊自學熊經。功滿他年後，虬龍定駕青。
正紀用暮春韻見貽復和三章  其三 郭印
自得無爲理，行藏異世人。片雲塵外侣，流水洞中賓。思慮何勞遣，形神已覺親。超然閲衆甫，陵谷幾回新。
三月三十日前人有詩云共君今夜不須睡未到曉鍾猶是春再和前韻二首  其一 郭印
風雨年年横，鶯花處處殘。衰顔隨節變，幽興與春闌。俗眼從渠白，孤就衷祇自丹。平生知任運，那復較暄寒。
三月三十日前人有詩云共君今夜不須睡未到曉鍾猶是春再和前韻二首  其二 郭印
三春渾索寞，百卉任摧殘。有感詩頻賦，無懽酒易闌。調和思玉燭，延駐仗金丹。難繫西飛日，吾心一寸寒。
五月十二日晚登平雲亭得平字齊字  其一 郭印
路向林端出，雲從屐齒生。山風迎夕起，烟樹接天平。倚杖聽僧語，窺簷待月明。幽禽知客意，時送兩三聲。
五月十二日晚登平雲亭得平字齊字  其二 郭印
磴道穿喬木，危亭喜杖藜。郊原春樹暗，井邑暮烟低。日没牛羊下，山空鳥雀啼。超然塵世外，身與白雲齊。
五月十三日種竹偶成二首  其一 郭印
開拓無多地，栽培只數竿。雲分千畝潤，風送一窗寒。坐上清陰罩，墻邊野色團。課奴勤灌溉，日日報平安。
五月十三日種竹偶成二首  其二 郭印
園夫扶出徑，元是醉爲媒。密葉疏疏理，纖根細細栽。捲簾斜日避，倚杖好風來。佳客如相顧，還能伴酒盃。
林下避暑 郭印
行道遭三伏，流年當百殃。舌乾元少味，體倦不安床。逃暑少寛舍，沃焦無冷漿。時依喬木下，俄頃得微凉。
苦熱三首  其一 郭印
纖雲都掃迹，烈日正燔空。人立洪爐上，魚遊沸鼎中。四山渾束熱，一葉不吹風。屈指秋期近，清凉四海同。
苦熱三首  其二 郭印
宇宙何蒸溽，山川久旱乾。浹膚惟汗雨，脱腕是冰紈。永晝固難避，終宵寧暫安。三農憂稼穡，無物可輸官。
苦熱三首  其三 郭印
南方炎瘴極，所見異平生。日月雙風鞴，乾坤一火坑。泉源多水竭，官道少人行。卻憶岷山底，蕭然九夏清。
熱 郭印
落日暑猶劇，虛亭風不來。半身流汗雨，兩耳聒蚊雷。扇手何曾歇，漿甌未放迴。疇能呼屏翳，一霎蕩炎埃。
三伏不熱 郭印
三伏元無暑，連旬雨復陰。朝朝閑舊扇，夜夜擁重衾。日晦浮雲翳，天愁沴氣侵。烽烟猶未息，一念一傷心。
立秋日出郊有感 郭印
霽色千山曉，秋聲一葉風。田原矜雨足，秔芋報年豐。甲胄三軍解，車書萬里同。黎元如永息，和義有深功。
初秋 郭印
爽氣依辰至，乾坤不可收。林柯初脱葉，寒雁已賓秋。老逼羞看鏡，愁多怯上樓。只憂戎馬健，何日隕旄頭。
七月十三日對月小集 郭印
露坐仍盤斚，澄澄夜色清。酒如君子厚，月似故人明。短舞天然態，長歌格外聲。歡情殊未極，樓鼓發深更。
七月二十八日蒲大受仲明舉偶來會宿三首  其一 郭印
别袂無多日，愁腸已屢回。未便新舍穩，先喜故人來。憂國空千慮，忘懷但一盃。相看情意好，歸轡不須催。
七月二十八日蒲大受仲明舉偶來會宿三首  其二 郭印
少城能款曲，敝館辱留連。未攪秋風思，還同夜雨眠。烟塵驚絕塞，草木驗流年。斗酒君須醉，新詩看百篇。
七月二十八日蒲大受仲明舉偶來會宿三首  其三 郭印
秋風今夕好，一笑偶然同。時事囏難際，交情會合中。青雲渾作夢，白髮也應公。擬卜棲山計，應爲鄰舍翁。
中秋日赴史漕賞月二首  其一 郭印
秋色平分日，開筵命月輪。雲容休妬客，天意解隨人。平地鋪寒水，遥空絕點塵。素娥來入座，端不負良辰。
中秋日赴史漕賞月二首  其二 郭印
此夕非常夕，金波湧碧岑。一輪初散彩，八表盡傾心。永夜真同晝，浮雲不蔽陰。主人澄静性，萬古亦常今。
中秋日與諸公同遊寶蓮院分韻得塵字 郭印
路出青山近，招提更可人。清心鐘磬響，遠迹簿書塵。晚日池亭迥，秋風杖屨親。頻來一尊酒，不畏老僧嗔。
八月十六日觀月段氏亭次王師老韻 郭印
隱映孤亭小，回環萬竹幽。水聲喧暗谷，月影淡高秋。物與黄昏静，人隨白日流。一椽堪送老，何必仲宣樓。
山中九日 郭印
信馬幽尋慣，重陽未及家。清游貪翠巘，素約負黄花。縱目心先折，經秋鬢欲華。因循時節過，底處覓流霞。
秋夜 郭印
萍梗何時定，愁懷與夜長。新秋猶逆旅，故國似他鄉。老馬頻嘶草，寒蛩空殷床。思歸不成夢，展轉及晨光。
次韻費夢得晚秋感懷三首  其一 郭印
日落秋風晚，孤心正北飛。地寒戎馬健，天闊塞鴻稀。翠葆幾時復，青山百匝圍。何當身傅羽，絕域問龍衣。
次韻費夢得晚秋感懷三首  其二 郭印
摇落秋風晚，凄凉又一秋。漢家元再造，杞國謾多憂。七廟存餘澤，諸公合遠謀。痛心何日定，直待太平休。
次韻費夢得晚秋感懷三首  其三 郭印
摇落秋風晚，吾衰已一翁。不堪居世上，寧忍卧山中。帷幄人焉用，塵埃帝尚蒙。仰天無計出，老淚濺寒空。
早起待明詩 郭印
夜闌呼僕起，四視有無雲。天際星猶爛，山頭樹未分。蟲鳴何限苦，雞唱不曾聞。欲騐東方白，頻看掌上文。
曉 郭印
客宵無一事，達曉夢魂安。窗隙簷光入，更籌漏水乾。田園終計决，游宦久心闌。懶起趨朝謁，從渠困馬鞍。
朝來 郭印
朝來仍獨坐，心事有誰知。啅鵲傳枝喜，鳴鳩喚雨悲。整冠驚髮短，覽鏡覺顔衰。白日堂堂去，長繩不可羈。
晝眠 郭印
齋館蕭然静，從容得晝眠。夢魂隨栩栩，晝腹任便便。不把分陰惜，能令雜慮捐。覺來神觀爽，依舊閲陳編。
不寐 郭印
自憐聞道晚，習氣誤平生。詩債幾時盡，睡魔終夕輕。語言空自苦，德業竟何成。誓欲抛書冊，茅簷適性情。
新浴 郭印
新向蘭湯浴，塵埃一洗清。振衣心自喜，出戶體還輕。沂水當年樂，驪山往事驚。昔人因悟道，妙觸永宣明。
夏夜喜雨詩 郭印
夜坐飛蚊息，凉生戶牖中。稍披風力快，俄聽雨聲雄。癘疫千家净，炎蒸一夕空。安眼知處處，端的謝天公。
值雨 郭印
慘慘雲頭暗，繩繩雨腳垂。定應來洒道，不是故催詩。熱解非無益，凉生正所宜。多情如屏翳，相戲即相知。
久雨 郭印
四旬常苦雨，秋令歎先行。滴滴天垂淚，昏昏日翳睛。敢言頻屋漏，深恐害粢盛。換甲明朝是，人人望快晴。
雨後 郭印
氣候西南異，山川自一方。暑殘秋更熱，雨過夜初涼。燈火容緗帙，詩書有錦囊。更深猶不寐，暗露襲衣裳。
和趙彦和祈晴 郭印
靈宇祈昭霽，還車已報晴。高空開曠蕩，遠樹見疏明。踴躍增行旅，歌謡徧耦耕。今年書大有，香飯亦炊秔。
喜晴 郭印
淫雨何淹久，朝陽四望晴。雲收山骨露，江落水痕生。豁豁知人意，欣欣見物情。天公因屏翳，勿使再縱横。
朝霞詩 郭印
矯矯明天末，誰將絳帳供。陰雲收薄翳，晴日放先鋒。道路看行旅，田疇驗老農。乾坤今日意，群目散愁容。
晚意 郭印
睡起書齋寂，疏簾獨上鈎。雨餘鵶噪晚，天濶雁横秋。物色供吟賦，功名歎滯留。兵戈今未息，回首不堪愁。
秋陰 郭印
天宇秋雲濶，愁多日日陰。山川相慘淡，物色自蕭森。雁失空中影，鐘沉風外音。分明含雨意，何事不爲霖。
十二月十三日喜雪二首  其一 郭印
蜀雪古來少，天雲今始同。霏微初带雨，凌亂更從風。練欲拖平野，鹽疑撒遠空。小民咸喜見，誰復怨高穹。
十二月十三日喜雪二首  其二 郭印
繽紛飛六出，景色兔園同。桂樹非摧月，楊花不起風。布銀成世界，屑玉滿虛空。此地知豐樂，如何答上穹。
次韻史才孺詠雪四首  其一 郭印
始賀今朝雪，隆寒特地嚴。莫愁窮戶閉，還喜大田霑。黄竹歌休唱，紅爐火屢添。華顛應處處，早得是山尖。
次韻史才孺詠雪四首  其二 郭印
凍雲誰剪下，天地已凝嚴。試看郊原潤，何如雨露霑。漁蓑寒愈重，客舍恨猶添。曉起空庭步，深埋屐齒尖。
次韻史才孺詠雪四首  其三 郭印
陰陰彌宇宙，黯黯一天同。初訝銀爲界，元非玉散空。夜迷連皎月，曉舞助嚴風。真宰憑誰問，年來物未豐。
次韻史才孺詠雪四首  其四 郭印
怪得天飛雪，寒威曉不同。練光鋪迥野，玉屑下長空。片片梅花雨，團團柳絮風。人間呈瑞應，還喜兆年豐。
出郭 郭印
步屧尋春去，郊原協氣薫。野花隨路見，幽鳥隔山聞。興遠連芳草，心閑對白雲。匆匆殊未愜，落日噪鴉群。
出郊 郭印
官曹拘束久，出郭便忘歸。江濶風烟澹，山稠草木稀。客情隨處好，鷗鳥自由飛。塵事聊相放，吾心一寸微。
留宿田家 郭印
遲落前溪水，田家借一椽。容身函丈地，闔眼濕薪烟。馬飼牛欄下，人眠狗竇邊。此行頻窘澁，吾意亦安然。
晚望江南 郭印
野豁長江外，人家各自村。水光秋蘸樹，雲色晚封門。引眺頻搔首，行吟只斷魂。可憐新月上，烟靄又昏昏。
再用前韻四首  其一 郭印
瀼界東西境，人分遠近村。關頭千古路，夾口百川門。風定江知性，雲開日返魂。客愁秋更劇，一望一神昏。
再用前韻四首  其二 郭印
殘日銜西嶺，輕烟幕晚村。朝宗奔衆水，設險壯重門。恍惚襄王夢，淒涼蜀相魂。山川長不改，人意自朝昏。
再用前韻四首  其三 郭印
身留瘴癘地，家住水雲村。何事懷三徑，無才叩九門。秋風吹旅思，夜雨滴歸魂。目斷岷峨路，烟深夕照昏。
再用前韻四首  其四 郭印
學道與時背，從人笑我村。太清元有路，大易豈無門。把定金公性，收還木女魂。屯蒙循兩卦，返照驗晨昏。
楊村道中偶晴 郭印
童僕喧喧語，籃輿十里輕。雨收沙路净，溪漲石灘平。疊嶂千峰秀，殘霞數道明。秋容誰可狀，一洗客心清。
次韻南伯唐福道中 郭印
宿雨郊原潤，晨風草木涼。村醪饒客醉，山鳥笑人忙。石罅泉能潔，籬根笋自香。箯輿終日倦，惆悵舊林塘。
留雲安驛詩 郭印
五日留山驛，塵無一點新。瓜虀惟有醬，麴米不成春。默坐深調息，狂吟枉費神。箇中真趣在，略得自由身。
過銅梁縣有感爲住半日 郭印
攝職臨兹邑，于今五十年。吏胥都往矣，井邑尚依然。指目身曾見，談論口但傳。人情猶可喜，能不爲留連。
到巴川縣日熾不可行遂留宿用明復留題韻 郭印
避暑巴川館，憑欄瞰水濆。馬牛紛浴汗，鵝鴨亂翻紋。潦濁難爲鑑，天昏不辨雲。清泉何處是，一卓飯吾軍。
遂寧縣道中路平日熾 郭印
赤日射平地，青天卷片雲。汗流疑是浴，氣烈正如焚。食鼎荷湯鑊，輿衣蒙火裙。幸哉無內熱，不使躁爲君。
未歸 郭印
宇縣干戈滿，何人不念歸。死生雖有命，進退合知幾。巖壑空摇頰，塵埃少拂衣。吾今同一轍，慚負故山薇。
將歸 郭印
兩載春風客，翩翩憶舊棲。林深喧鳥雀，水暖亂鳬鷖。到處宜傾榼，逢人數杖藜。荷花難負約，飛語報雲溪。
離三節鎮日色正盛頃間雲起陽烏不見終日清涼 郭印
忽訝雲峰合，渾忘暑氣侵。垂天真有意，籠日豈無心。行旅人人悦，空山處處陰。更期頭上黑，相送到溪林。
舟中早起 郭印
迤邐東方白，猶餘數點星。亂鴉啼古木，宿鷺起寒汀。日襯殘雲赤，烟含遠岫青。江山無限思，不覺是飄零。
舟中遇雨 郭印
小舟初别岸，一雨送斜風。點點圓生暈，聲聲碎打篷。雲山交慘淡，烟樹遠冥濛。有客披蓑坐，憑誰作畫工。
舟中雨霽 郭印
雨聲收淅瀝，霽色起曈曨。山頂雲蒸白，江心日射紅。澄波還古岸，宿霧掃遥空。更喜前程快，扁舟得順風。
舟中見月 郭印
濮上今秋月，於人太有情。銀盤隨水湧，素練截江横。岸濶天猶近，船虛夜自明。寒光連上下，萬里一心清。
和榮安中月明夜行 郭印
驅車夜出城，佳月傍人明。始向山頭見，還同水面行。問途幾一舍，投宿已三更。露濕衣裘冷，吾生笑自輕。
過石門灘 郭印
長江風雨急，巨石虎狼蹲。水自分三道，舟唯過一門。細觀真眩目，平下亦銷魂。忠信知堪仗，兒曹不用喧。
栗鼻峽遇風 郭印
平生知任運，一切聽天公。身世浮江木，功名水上風。聖人齊覺夢，俗士較窮通。眼底無窮事，飛花本自空。
檥舟 郭印
裊裊垂楊岸，無人獨檥舟。風波嘗險阻，身世任沉浮。邃徑中間接，寒溪左右流。冥心來宴坐，浩蕩得天遊。
雲溪雜詠  其一 郭印
入門何所有，彌望祇林泉。塵垢人間世，雲霞洞裏天。閑亭藏復見，小徑絕仍連。勿說桃源地，幽深自一川。
雲溪雜詠  其二 郭印
俗客尋常少，珍禽自在啼。一溪如練浄，萬竹與雲齊。縱目心貪看，回頭路卻迷。清游殊未足，日下小橋西。
雲溪雜詠  其三 郭印
好景發天祕，幽情得快哉。亭從江上見，路向竹間開。有客相將入，無人獨自來。芒鞋元凖擬，和雨踏蒼苔。
雲溪雜詠  其四 郭印
門前車馬跡，籬內水雲鄉。分委江流駛，通幽徑路長。一池擎菡蓞，萬竹聳篬筤。誰謂蓬壺遠，紅塵官道傍。
雲溪雜詠  其五 郭印
林園無俗物，滿目是琅玕。非霧晝常晦，不風夏亦寒。流塵終日背，歸鳥一枝安。但看青青節，肯隨黄葉殘。
雲溪雜詠  其六 郭印
竹色琅玕立，花光錦繡舒。物情奚得喪，人意妄分疏。汙浄川同納，媸妍鑑本虛。和光聊復爾，看取未形初。
雲溪雜詠  其七 郭印
步屧尋幽勝，亭邊水竹饒。地令人事遠，江遣客愁銷。自是塵難近，誰云隱可招。洞天無别景，於此日逍遥。
雲溪雜詠  其八 郭印
小橋藏曲折，幽徑一溪分。旭日篩金影，春流展縠文。周遭無限玉，參錯幾重雲。覿面融真意，相知祇此君。
雲溪雜詠  其九 郭印
竹裏虹橋見，葱葱翠氣浮。枝交籠短岸，葉落赴寒流。索莫終年計，徘徊竟月留。清凉宜避熱，風色晚颼颼。
雲溪雜詠  其一○ 郭印
一到平橋上，蕭然浄客心。兩邊風細細，四面竹森森。更喜清流駛，寧容畏暑侵。我來歸不去，日永鎮長陰。
雲溪雜詠  其一一 郭印
虛舟横沼面，窗戶四玲瓏。絳宇三山上，青天一鏡中。夜深楊柳月，日永芰荷風。公退渾無事，江湖興莫窮。
雲溪雜詠  其一二 郭印
小閣供遐眺，凝眸萬景閑。江流連曠野，林杪出遥山。思遠憑欄外，吟成倚杖間。乾坤無盡藏，造物豈容慳。
雲溪雜詠  其一三 郭印
道眼全無障，機心了不生。園亭如著意，物色豈留情。水鳥元相狎，淵魚自勿驚。超然忘我見，萬化各天成。
雲溪雜詠  其一四 郭印
寒潭深百尺，潛物晦其真。雨施時爲潤，淵居每自珍。飛騰應有道，變化豈無神。直待功成日，驅雲上紫宸。
雲溪雜詠  其一五 郭印
生植依山谷，移根伴此君。叢中抽紫幹，幽處吐清芬。入室能俱化，同心自遠聞。靈均元不試，委佩楚江濆。
和韓道濟見示雲溪之什 郭印
水竹吾廬勝，幽遐不用尋。秋江分浩渺，夏日閟沉陰。野客敲門看，騷人倚杖吟。僉言清入骨，坐久髮毛森。
劉誼夫見寄雲溪之什用前韻  其一 郭印
閑情從杖屨，幽意滿林塘。秋近氣先冷，春來風自香。芷蘭成佩玉，茅葦當雕梁。一念渾枯木，能隨柳絮狂。
劉誼夫見寄雲溪之什用前韻  其二 郭印
身墮樊籠裏，心遊浦溆邊。晚風傳牧笛，落日漾漁船。山接無窮樹，江連不盡天。憑誰圖此景，髣髴似斜川。
歸雲溪三首  其一 郭印
才入雲溪境，欣然面故人。江郊寧改舊，竹樹更增新。泉石重爲伴，樵漁永作鄰。丁寧魚與鳥，久出幸無嗔。
歸雲溪三首  其二 郭印
林園三載别，相見不相猜。燕雀垂空下，龜魚近水來。但辜新笋約，猶及白蓮開。從此休官去，風光日共陪。
歸雲溪三首  其三 郭印
蜀道溪林勝，無如此地先。兩溪光練練，萬竹翠涓涓。世謂齊盤谷，人言過輞川。吾生聊樂耳，何必問前賢。
題謝園二首  其一 郭印
邂逅成幽討，徘徊慰賞心。長江連遠色，喬木借清陰。亭暗蘿垂幄，林明竹散金。爛游須愛日，羲馭去駸駸。
題謝園二首  其二 郭印
林柯初脱葉，江國便知秋。雁過如將信，鷗眠不避舟。一丘終未遂，五斗秪堪羞。不有樽中物，憑誰破客愁。
和仲明舉幽居 郭印
薄遊心已倦，幽築興何長。夜雨千畦菊，春風五畝桑。雞豚還自樂，人我亦相忘。黄卷皆吾友，何憂日面墻。
歳寒堂 郭印
草木摧枯盡，窮冬獨後凋。堅姿工傲雪，直幹上凌霄。煙色蒙高蓋，風聲漲晚潮。只憐桃與李，一向媚春韶。
貴和堂 郭印
臨池高拓地，軒檻直前開。樹影簾中入，荷香坐上來。吏閑休案牘，客好共樽罍。再稔民和樂，嘉名亦稱哉。
獨有堂 郭印
至道渾疑獨，頭頭豈或遺。塵中如默契，聖處自深知。一體珠同貫，多方路益歧。未能融物我，難與話希夷。
題費氏清餘軒 郭印
聞說南軒下，澄然洗客心。不風蘭自馥，非霧竹常陰。簷影閑雲過，櫺光淡月侵。興來誰與語，撫弄膝間琴。
卭州西巖軒閣陋甚掄仲知府舍人侍殿撰公來游惜其頽敝乃更新之既成以書招印同游因成一章 郭印
鶴山争攬勝，此地獨超然。秀巘脩屏立，枯崖半屋懸。團雲饒翠竹，鳴玉落清泉。自得高人賞，佳名日益傳。
酴醿閣 郭印
春風高閣上，雪片又能香。琢玉全天質，施朱笑晚粧。梅花如許瘦，柳絮不勝狂。況此偏宜釀，逢人問酒方。
諸葛公則延登書閣出示焦丈通直洎諸公所贈詩因成四韻 郭印
落泊粗官冷，婆娑小閣深。身勞常簿領，興在即山林。幽砌封苔暈，虛櫺過竹陰。眼前無限意，清賞得知心。
野亭 郭印
一到幽亭上，蕭然浄客心。竹深風細細，柏古氣森森。畏日背斜照，珍禽共好音。未能還小隱，即此是山林。
繞紅亭 郭印
燕脂新染出，剪刻費天工。葉少何妨綠，枝繁不厭紅。綺霞當眼爛，風雨轉頭空。唯有亭前竹，青青四季同。
陪元允大受游天寧寺三首  其一 郭印
炎暑何從避，城隅古刹幽。故人今再會，勝地昔曾遊。雲合天容暝，風來客意秋。歸途催暮雨，回首不能休。
陪元允大受游天寧寺三首  其二 郭印
拉客遊蕭寺，徘徊及暮還。自非歸沐假，那得片時閑。閲世真成夢，爲官祇強顔。老僧應笑我，何日遠塵寰。
陪元允大受游天寧寺三首  其三 郭印
古人來會合，蕭寺喜粗連。久坐頻更僕，留言悉契禪。塔高延晚照，楠密易昏煙。欲去仍回首，西風爲慘然。
天寧晚集 郭印
僧寮便坐卧，觸目興何窮。庭竹留斜日，瓶花怯晚風。分無依寶社，心已脱塵籠。回首人間世，枯榮一夢中。
遊金地寺  其一 郭印
山行無近遠，絕頂是休程。度石籃輿怯，穿雲履屐輕。林篁當路迸，泉水落溪鳴。更宿招提夜，寥然一境清。
遊金地寺  其二 郭印
得得來幽寺，山靈爲洒塵。談禪饒釋子，覓句讓詩人。好癖疑驚俗，機忘始見真。平生丘壑志，舍此更何親。
下巖寺 郭印
雲安欣及境，小刹爲徘徊。殿閣隨巖展，軒窗向水開。僧雖持鉢出，客自艤舟回。欲住無留計，幽懷亦暢哉。
遊靈泉寺 郭印
人日訪山寺，春風能借温。柳橋通一水，柏徑隱重門。泉竇來何處，梅花别有村。從容尋後約，假榻卧雲根。
再和 郭印
四面林巒匝，風喧未覺温。曉晴雲度嶺，夜静月侵門。地秀古今樹，人嬉遠近村。細觀群動性，各各自歸根。
宿大明寺 郭印
歷覽成終日，禪房處處深。野僧應怪見，俗客可幽尋。煙竹寒垂幄，風松静鼓琴。清談不知寐，明月到天心。
游涪州普浄院 郭印
城郭欹斜建，人家高下居。扁舟挨古岸，别棹過僧廬。祠識伊川像，堂標魯直書。惜哉横一水，游子亦來疏。
次韻明法游法相院二首  其一 郭印
市近清江隔，林深古寺幽。竹光濃欲滴，山色翠交浮。咫尺人稀到，尋常客共遊。機心吾已息，來往不驚鷗。
次韻明法游法相院二首  其二 郭印
禪扉塵不雜，景趣自然幽。黛色排軒入，仙香繞殿浮。傍林滋野興，出郭契清游。歸路風埃起，眠沙愧白鷗。
次韻蒲大受瀛游富仁院二首  其一 郭印
衲子幽棲地，青山繞四旁。林昏知暝靄，溪暖覺遲陽。泉石關心久，風光引興長。春雲多變態，天末淡微茫。
次韻蒲大受瀛游富仁院二首  其二 郭印
脱屣塵埃外，結廬猿鳥旁。松門深掩月，花塢静含陽。欹枕泉春急，焚香晝景長。我無林壑分，世路祇茫茫。
宿香蓋院 郭印
溪横門半掩，日暮客來過。翠竹庵前密，青山閣上多。景宜閑裏覓，詩向醉中哦。回首風塵滿，明朝事若何。
過謙上人房 郭印
小房藏曲折，客至不譍門。種竹無多地，分蘭卻數盆。禪心初默契，道學更深論。世路悲流浪，因君一反源。
僧房午睡 郭印
客館饒秋思，僧房愜晝眠。納涼仍古殿，濯熱更清泉。得失渾關命，行藏只聽緣。安能隨世態，膏火日相煎。
游酆都觀二首  其一 郭印
兩漢神仙宅，千年道德鄉。祥雲連野潤，巨柏亘天長。陳迹遺蕭爽，高風接混茫。凝情丹竈冷，無處問真方。
游酆都觀二首  其二 郭印
仙籍平都化，今晨喜一過。彩雲空洞穴，古木上藤蘿。龍勢山盤轉，禽聲日咏歌。我來思際遇，亭下久婆娑。
游思安鳳凰巖 郭印
山腳清江轉，巖腰細路通。飛泉忽濺雨，陰壑自吟風。寺隱烟雲裏，人行竹柏中。野僧無箇在，幽鳥爲談空。
合州濮巖 郭印
背郭二三里，林巒迥出群。千巖蹲古佛，萬木駐寒雲。樓閣侵天際，烟霞謝世紛。登臨不忍去，回首日西曛。
題岑公洞 郭印
岑公來避世，甲子十周年。夏屋虛巖豁，神芝結乳懸。木喬從昔種，香信至今傳。學道能堅忍，何人不得仙。
采真洞 郭印
竹洞深深處，斯游契采真。故來非俗客，同道是幽人。日暗能休影，風清不受塵。行行無限意，滿目漲脩筠。
和張方回西湖二首  其一 郭印
房公巧栽植，花發四時春。有竹能環水，無風不動蘋。人亡留粉像，客至謝紅塵。梅柳年年色，相看白髪新。
和張方回西湖二首  其二 郭印
叢篁深翳景，草木未知春。晴漏林間日，寒生水上蘋。縈紆通邃徑，寂歷遠囂塵。更渡長橋去，無邉物色新。
和何子應遊金璧池二首  其一 郭印
才華思哲匠，魂夢繞幽塘。舊館隨人勝，新荷特地香。煙深喧脆管，水浄蘸浮梁。安得雙飛翼，尊前一醉狂。
和何子應遊金璧池二首  其二 郭印
徜徉清水曲，盼戀綠楊邊。欲並師商席，同登傅說船。萬荷齊舞扇，一葦獨行天。滿目江湖趣，無勞涉大川。
和元汝功登城有感 郭印
荒城緣蔓草，峭壁累鹹鹺。山木秋尤少，江雲晚更多。寺烏千點集，塞雁一聲過。錦水歸心切，漁衣負綠蓑。
城上 郭印
晚目層城上，山川自吐吞。斷雲孤嶺秀，漲潦一溪渾。煙起誰家樹，人歸何處村。不堪東北望，回首又黄昏。
登咒土寺東臺 郭印
尋幽通野寺，訪古得危亭。木偃千年蓋，山圍一面屏。登臨徐發興，蕭散偶忘形。倚郭繁華地，斯游喜屢經。
書臺 郭印
崛起扶劉氏，兼資將相才。臣心雖自切，天命若爲猜。古壁空遺像，荒榛只舊臺。斯人今不見，落日更徘徊。
西臺 郭印
高臺垂四顧，遺冢閲千年。烟樹孤城外，雲山落照邊。崢嶸餘巨石，慘淡接平川。往事誰能說，憑欄一悵然。
凌虛臺 郭印
高臺收晚照，遠思浩無窮。竹裏清飈泛，山高翠靄蒙。九層平可上，一徑曲能通。誰揭凌虛字，名浮亦未公。
御風橋 郭印
此地多虛曠，飄然欲御風。雙鳬疑到闕，一鳥似翔空。本是仙家事，元非幻術功。金丹成就日，白晝自飛沖。
衆香橋 郭印
標名何所謂，物色正相當。堆雪酴醿潔，披風菡蓞香。菊從秋後發，梅向臘前芳。眼界無多地，縱横亘十方。
無盡橋 郭印
曳杖徜徉去，仙家洞府中。寒流清自繞，幽徑密相通。著處亭皆穩，看來景不同。是名無盡藏，具眼悉和融。
張持道生辰三首  其一 郭印
妙喜生摩詰，長庚夢謫仙。寶階三道降，涼月九分圓。黑髪功名地，紅塵世俗緣。乾坤思整頓，休慕竹林賢。
張持道生辰三首  其二 郭印
幾下陳蕃榻，常窺孔氏墻。玄通融釋老，廓落傲羲皇。永祝千齡壽，從今一瓣香。玉枝長不汗，莫問鬢邉霜。
張持道生辰三首  其三 郭印
咫尺桃源路，乘閑許杖藤。高談六十刼，闇室百千燈。邀月公揮手，眠雲我曲肱。洞門初不鎖，俗客豈容登。
輓故楊叔強承事詞 郭印
家事毋關我，心君日日休。陰功歸子息，賢德視交游。彛鼎千年古，圖書一室幽。榮封胡不早，只許到郊丘。
故于泰和輓詞 郭印
藝圃收名早，如何亟賦歸。肩摩青佩久，心念白雲飛。屋有詩書潤，家因孝友肥。二雛行展翮，休復憤儒衣。
夫人輓詞二首  其一 郭印
孌彼閨房秀，泠然玉雪容。月簫難擇對，石窌侈疏封。涵泳詩書習，扶持扇枕供。三荆方擢秀，雲壑卧雙松。
夫人輓詞二首  其二 郭印
熊軾人將達，魚軒樂未央。遽令雙劍化，併作一丘藏。筆絕先秋句，衣緘故篋香。未應林下女，千古擅清芳。
明復作文房四物詩因用其韻  其一 郭印
鋭精文字裏，今古歎毛錐。職在中書貴，功因大手奇。楮君頻借重，墨客最相知。絕迹頭童日，麟經萬世師。
明復作文房四物詩因用其韻  其二 郭印
琢就陰崖骨，良工用意勤。沼心初受水，鏡面已生雲。自比珪璋質，能成翰墨勳。千金酬重價，端石世傳聞。
明復作文房四物詩因用其韻  其三 郭印
結繩嗟已遠，書尺濟斯民。汗竹功猶淺，香皮世益珍。廉方能潔己，舒卷解隨人。一自逢毛穎，交情日日親。
明復作文房四物詩因用其韻  其四 郭印
筆陣須鍪甲，輕煙久祕藏。犀文誇妙手，魚腹驗真方。製就玄圭象，磨成點漆光。東齊吾注易，誰遺一丸香。
竹杖 郭印
長短身爲度，洪纖節自明。時時勤執捉，處處伴經行。峻岅腰能直，危橋步亦輕。化龍他日事，靈壽若爲榮。
竹夫人 郭印
林下風流在，收歸枕簟傍。冰肌元本浄，玉骨自然凉。最是虛心好，由來正節剛。炎天長作伴，書夜不能忘。
藤枕 郭印
剡藤新織就，一榻共清涼。琥珀珍難得，龍頭貴莫當。不辭拳石冷，寧羨錦囊香。夢覺華胥樂，神怡四體康。
蘆簟 郭印
炎方需此物，收蓄遍家家。致用同桃竹，勞工笑象牙。雖無花色麗，卻見水紋斜。展卧南窗下，蕭然興莫加。
棕拂 郭印
一色棕櫚造，收成掌握中。青蠅應退舍，白鳥敢爭雄。便作龜毛用，寧殊麈尾功。世情分美醜，達者自圓通。
紙扇 郭印
裁成方絮後，涼意便相親。烈日工遮影，飛塵少汙人。襟披殊覺快，掌運莫辭頻。紈綺徒觀美，論功曷比倫。
見墻間竹影擬而畫之終不近也 郭印
東墻纔過午，寫此此君真。日翳倐無跡，雲開俄有神。因緣咸自爾，形似竟誰親。筆墨有非僞，天公恐笑人。
孤雁 郭印
誤逐衡陽暖，輕逃塞北寒。偶分千里伴，翻羨一枝安。兄弟今何許，家鄉路若干。飄零歸未得，淺渚戢脩翰。
蟋蟀 郭印
秋蟲推爾傑，風韻太粗生。衰草年年恨，寒砧夜夜聲。軸閑催婦織，衣薄念夫征。誰謂心如石，欹眠不掛情。
山茶 郭印
嚴冬能獨秀，渾不藉春風。葉自經霜碧，花應鬭日紅。望中幾眩眼，高處欲燔空。安得栽培手，移根向邑中。
上政府五首  其一 郭印
王室當年若綴旒，片言戡定出奇謀。臨機勇決千鈞弩，濟險優游萬斛舟。掌上回旋皆造化，毫端升黜是春秋。蟲魚盡喜乾坤泰，宇縣寧聞杞國憂。
上政府五首  其二 郭印
塞上煙塵永不揚，邊民戍卒盡耕桑。抗言用武真非策，唾手扶危别有方。須信精誠能感格，由來道德本安強。恩沾動植知多少，天使千秋保熾昌。
上政府五首  其三 郭印
政和乙未對彤庭，袖筆曾陪四海英。三十七年渾夢境，六千餘里邈神京。大鈞播物無垠際，小錄搜才有姓名。屈指西南存者幾，成都首縣一孤生。
上政府五首  其四 郭印
三紀徒勞祇療饑，年踰耳順已知非。行藏有定隨緣過，功業無成與願違。里閈儻能乘駟入，君門便欲掛冠歸。交朋親戚猶相慶，要看桑榆晚日暉。
上政府五首  其五 郭印
起家白屋忝爲郎，俯視同儕道亦光。已幸十年紆赤紱，猶期一日坐黄堂。紛紛奔競真成笑，兀兀憃愚但守常。不是坤輿能厚載，敢干斧鑕獻猖狂。
上曾安撫二首  其一 郭印
萬口爭稱好使君，攜持踴躍看朱輪。入門便灑隨車雨，到處真成有腳春。魚鳥一時生意氣，江山千里有精神。大賢易鎮朝廷重，巴峽窮愁要撫循。
上曾安撫二首  其二 郭印
聖門鼓瑟妙難窺，今日風流親見之。五紀光陰驚電掣，一生忠孝仗天知。老莊座下須聞道，李杜壇邊敢說詩。晚景功名非所慕，摳衣深喜得宗師。
寄何修撰 郭印
向來祇欲返荆扉，老大趨時意頗微。官路波濤猶洶洶，家山桃李自依依。刳心擬出陰陽表，委質難逃造化機。寄語當年蓑笠友，樵漁素約敢相違。
上鄭漕二首  其一 郭印
窮經好客舊時聲，千載遺風見典型。忠孝家傳心自赤，功名路穩鬢方青。傅巖欲作商霖雨，蜀道猶觀漢使星。小益提封重試可，定膺鋒召入堯庭。
上鄭漕二首  其二 郭印
孤迹平生似轉蓬，少而豪邁老羈窮。榮華路上黄粱夢，英俊叢中白髪翁。身墮窮山三峽裏，心隨流水大江東。夤緣展翅斜陽晚，須仗扶搖一鶚風。
送張道從上行起復帥夔二首  其一 郭印
初辭丘隴重哀榮，斾卷春風第一程。帝委才猷專外閫，人推勇略過長城。孤忠炯炯能移孝，温詔諄諄遽奪情。三峽壺漿應滿道，江山草木舊知名。
送張道從上行起復帥夔二首  其二 郭印
白帝層城統十連，肘聯荆屬阻山川。翠華久睠舟車會，紫詔先收柱石賢。雪凈已通梁閣道，浪平空艤漢樓船。不妨腰絰登廊廟，典故先朝尚宛然。
送鄭宣撫三首  其一 郭印
棹發嘉陵即帝庭，山川草木若爲情。忠嘉但有三千牘，威愛猶傳十萬兵。天象共符虛右席，坤維一带失長城。西南所繫安危大，何止雪山分重輕。
送鄭宣撫三首  其二 郭印
凛凛風霜鎮玉關，文經武略自優閑。蟠胸浩氣吞雲夢，蓋世英名重泰山。憂國屢形詩句裏，折衝長在笑談間。四川父老攀依切，猶問牙檣幾日還。
送鄭宣撫三首  其三 郭印
朝路年來似奕棋，惟公出入倍光輝。昔時裴度臨軒遣，今日曹參促詔歸。蜀棧雲横星騎動，楚江天闊錦帆飛。祇應太史朝朝奏，迤邐台星近紫微。
送戴子厚赴張夔州之辟 郭印
半世婆娑厭宦途，時危結綬計何迂。非干避地遊巫峽，且欲從軍捍蜀都。巴水秋深添别恨，金陵天近試雄圗。平心勿管風濤惡，陰有神明巨力扶。
送邵公濟溥赴省二首  其一 郭印
天府登賢策馬東，似君人物許誰同。文章小技出兒戱，道德微言餘祖風。有路青霄元自别，無情白髪向來公。平生醖藉唯經國，唾手先收第一功。
送邵公濟溥赴省二首  其二 郭印
凛凛霜威撲撲塵，不堪曉騎送行人。雲山萬點遠連蜀，煙樹兩行初過秦。風厚正能扶大翼，浪高端足化脩鱗。聖君急士思調鼎，喜見寒梅漏洩春。
次韻喻存道二首  其一 郭印
訪道尋師積有年，晚逢夫子嘆高堅。玄關啟處功深矣，妙指傳來意豁然。氣會三宫馳聖轂，理歸一轍棄塵編。工夫到後神明出，奪得天機運用權。
次韻喻存道二首  其二 郭印
神龍一去渺無蹤，落日孤雲爲慘容。溪遶練光秋更白，黛横山色晚尤濃。細看風物曾經眼，深達根源自點胸。寄宿僧寮清不寐，一輪明月掛枯松。
次元汝功韻贈王恭之 郭印
四海車書未混同，憂懷都付酒盃中。雲雷自昔開屯難，天地于今合泰通。濁酒寒燈招舊友，清江小艇憶詩翁。人生會面真難得，莫遣行裝犯曉風。
次宋正紀韻 郭印
釋耒隨人干斗祿，因循五閲閏餘年。折腰每效官三品，餬口深慚食萬錢。未夢登天生羽八，肯希舐痔得車千。求田早決歸耕計，種秫何妨釀酒泉。
次韻正紀見寄 郭印
栖栖奔走不知春，日月無停疾轉輪。塵土強顔成俗吏，林泉放意屬高人。書題繾綣情何切，詩律雄遒語不陳。引起歸心千萬緒，向來夢寐幾翻新。
次韻正紀見貽之什 郭印
解紱歸來旋葺居，身安環堵不求餘。粗羹糲飯偏知味，談話寒燈勝讀書。情竇欲開先自窒，心田已浄弗須鋤。親朋有酒且呼喚，萬事何妨一破除。
次韻嵩師彦正留别 郭印
兩公清氣入人肝，玉樹森森逼我寒。揮麈繽紛驚落屑，和詩來往疾跳丸。興餘不管牙籤亂，坐久翻憂蠟炬殘。輕别莫言吾所諱，重逢應作老翁看。
次韻余時升見招 郭印
老大逢春意轉微，追隨不復似當時。憐君舊已開三徑，顧我今方卜一枝。近水遥山元自好，暖風遲日更相宜。便當乘興尋花去，免使園林恨失期。
和趙茂州即事六首  其一 郭印
千巖萬壑最幽深，玉壘西邉古茂林。仕宦不妨真大隱，風流無伴只孤斟。多情竹色朝侵几，適意松聲夜入琴。莫道使君無一事，每勞幽思發清吟。
和趙茂州即事六首  其二 郭印
邉城贏得自由身，富有江山豈是貧。水榭晴雲來几席，月庭香霧濕衣巾。已邀松竹爲三友，更列圖書作四鄰。不會世間機巧事，無思無慮樂天真。
和趙茂州即事六首  其三 郭印
人事都無喜宴安，懶於喧處競追攀。驚殘午夢風推戶，壓盡炎威雪滿山。無主巖花時解笑，近人林鳥亦知還。應憐朝市區區者，方寸何曾頃刻閑。
和趙茂州即事六首  其四 郭印
官居閴寂似僧居，坐卧行藏得自如。爽氣逼人千畝竹，清風滿室一床書。心游淡泊能調馬，意絕貪求豈羨魚。即此便同三徑隱，未須投紱賦歸歟。
和趙茂州即事六首  其五 郭印
前世愚夫哂鄧通，即山鼓鑄死饑窮。貪名勿羨青雲士，守道甘爲白髪翁。日月奔馳駒過隙，乾坤跼蹐鳥居籠。反觀自有超然地，能使淵明立下風。
和趙茂州即事六首  其六 郭印
所欲誰能矩不踰，人生七十在須叟。縱横竊鄙張儀詐，懷卷終思甯武愚。幸有精神延短景，了無才力奮雄圖。手提造化非難事，井底寒蛙祗自居。
諸友和章及性宗用韻二首  其一 郭印
服田力穯是良農，鹵莽耕耘報亦同。得道正從勤苦裏，了心只在刹那中。六通四闢非關學，萬别千差不見功。法法滿前供受用，更於何處覓家風。
諸友和章及性宗用韻二首  其二 郭印
千花百草鬭青春，法界誰知本一真。生滅去來渾妙用，洪纖曲直現全身。參同聊示師資契，授受寧論父子親。直下承當猶自錯，可憐舍己更從人。
宋子淵有詩及性宗事用韻寄之二首  其一 郭印
還淳反樸似山農，與物相忘即大同。造理自超言意表，發機不離見聞中。批雲切月能無事，轉地回天别有功。公案見成何必舉，請君於此嗣宗風。
宋子淵有詩及性宗事用韻寄之二首  其二 郭印
枯大寒巖但不春，直經千刼未爲真。一門超邈難尋軌，萬象森羅獨露身。田地穩時行便到，工夫盡處見方親。韓盧逐兔紛紛是，言語支離最誤人。
康子思二詩有問道之意和其韻  其一 郭印
稟生太極本純全，七尺身中豁一天。妙道高深從俗笑，至言微密向誰傳。何須青簡書勳業，賴有丹臺集聖賢。諸子但論時世事，令人懶語益思眠。
康子思二詩有問道之意和其韻  其二 郭印
要作通天一大儒，措心寥廓未爲迂。神機應變無多子，聖域知歸不遠塗。哮吼定應潛百獸，啁啾終是笑群雛。吾今欲覓衣中寶，活計須教一物無。
贈王君詔道人 郭印
潤屋金多笑不居，卻從象罔索玄珠。千年古鏡心長静，萬里飛雲身自孤。空裏結空空復有，夢中占夢夢元無。休將此語輕傳泄，舉世冥行少丈夫。
卜居 郭印
只憂短髪變星星，早葺生涯寄暮齡。二頃可能輕相印，一區聊欲著玄經。不嫌野水侵扉綠，更喜寒筠遶屋青。投紱歸來成底事，要驅龍虎遁天刑。
次韻楊信仲見貽郊居二首  其一 郭印
平生不喜入州閭，林下江邊謾卜居。解榻延賓同笑語，杜門教子讀詩書。最憐舍後蔬盈圃，只欠庭前水繞除。官路嶮巇端可畏，茅茨固就早懸車。
次韻楊信仲見貽郊居二首  其二 郭印
野老樵夫作比閭，儒宫一畝亦安居。澆愁剰買村前酒，引睡頻拈架上書。江近雲煙長到戶，人稀鳥鵲自馴除。不才已分時流棄，猶幸能延長者車。
次韻王德夫晚晴郊行之作 郭印
天含愁思雨冥冥，晚色雲銷萬里青。幾點沙鷗臨水鏡，數重煙樹簇山屏。雅聞樵採能談道，欲耦鋤耰更問經。藜杖芒鞋先有約，相從避世免深刑。
次韻師時發溪橋晚眺 郭印
卧溪古木勢蜿蜒，佇立斜陽旅思寛。湍没岸痕知漲溢，風生水面覺清寒。静容桃李敷濃蔭，暖放鳬鷖浴短翰。隱約渭濱真髣髴，行藏都付一漁竿。
和師時發荷亭晚飲 郭印
榴花灼爍半空開，天外薫風入座來。雨掠南塘荷蓋凈，雲埋西嶺日車頹。物情榮謝看詩句，時世安危付酒杯。好是溪橋最清絕，淡烟寒水一遲回。
憲司後園葺舊亭榜以明秀元少監有詩次韻 郭印
爛漫煙光一目收，危亭葺就壯岑樓。三巴故國山川在，萬古長空日月流。江水奔騰無晝夜，石田耕穫漫春秋。興來笻竹隨兒輩，徑路平生不慣由。
再和四首  其一 郭印
萬象森羅不可收，一亭覽盡勝高樓。塗山南覲尊喬嶽，渝水東朝合衆流。煙起人家天欲暮，雲歸海嶠月當秋。此時此景尤佳絕，約客重來信有由。
再和四首  其二 郭印
東皇物色未全收，山半登臨當倚樓。錦里煙光渾在眼，雲溪花片亦隨流。夕陽正好無多景，春序纔移已復秋。卻憶故園林壑美，乘風欲去問何由。
再和四首  其三 郭印
皇家故境未能收，愁絕登城與上樓。目斷東吳心已往，神馳西洛淚先流。江山環合成兹邑，霧雨溟濛即是秋。賴有聖賢同一中，忍將時事說元由。
再和四首  其四 郭印
天際油雲不肯收，全妨寓目向層樓。日車難把長繩挽，春事渾同去水流。可奈餘寒猶作沴，懸知徂暑未能秋。此方記得偏炎熱，路入夔門一再由。
仁壽縣後有亭余名之曰明遠賦詩二首  其一 郭印
虛亭突兀枕崇岡，玉宇無風秋自凉。地濶群山爭逶迤，天低遠樹立微茫。陰晴易辨雲霞色，曉夕常吞日月光。我亦清心官事省，葛巾藜杖得徜徉。
仁壽縣後有亭余名之曰明遠賦詩二首  其二 郭印
小邦人物大邦同，萬屋鱗鱗氣鬰葱。誰挈神峰離海底，幻將廛市納壺中。垂簾擬學山陰畫，飛舄難乘葉縣風。舉首穹旻纔一尺，敢憑正直謝天公。
爽襟亭 郭印
西岡獨上每春容，天接危亭四面風。萬室鱗鱗歸眼底，一峰岌岌倚雲中。地靈人勝風流古，石秀山回氣象雄。曳杖頻來無别意，喜觀禾麥又年豐。
次韻劉文饒題絕塵亭 郭印
江白風清古寺虛，客來蕭散興何殊。水涵疏樹千尋浄，塵到幽亭一點無。天際昏烟迷小艇，林端落日射浮圖。欲添楚嶼深秋意，好向沙洲養橘奴。
雙清亭 郭印
鑿開蒼翠著幽亭，正取澄江一鏡平。嘉木千章垂倒影，支流三道咽寒聲。橋横古路肩相屬，雲襯斜陽眼自明。竹色波光交借重，照人心骨有餘清。
龍淵橋亭新成 郭印
溪淺橋横趣自幽，坐來風色晚颼颼。寒泉有韻石間出，遠水多情竹外流。地僻蛟龍時隱見，天晴鸂鶒亂沈浮。見聞總是吾家物，好景何須著意求。
次韻文士穎留題李子充雙寂軒詩 郭印
默默幽軒祗自知，天人一理未容欺。簷光坐揖青山入，窗影閑看白日移。休道囂塵侵晏宅，由來表裏湛黄陂。思惟泯處全真現，存得靈龜笑朵頤。
諸葛公則延登書閣出示焦丈通直洎諸公所贈詩因成四韻 郭印
諸城葛氏久湮沈，清尚知君獨遠尋。席卷承家猗頓術，日明好古子雲心。珍藏高閣輕三篋，善購多門小萬金。曾見墨莊耕穫利，行看杞梓秀家林。
同神泉縣尉遊海惠院登三惠閣有懷漢州同官 郭印
出郭幽尋偶一欣，初來猶未歎離群。誰知蕭寺懸荒野，卻有層樓插暮雲。煙外遥岑仍隱隱，風邊落葉更紛紛。天寒日薄牛羊下，遶樹歸鵶不忍聞。
題遠色閣 郭印
倚杖從容日未曛，望中一洗兩眸昏。晴雲放出千尋嶺，喬木團成幾處村。東去西來長道路，春耕秋穫換郊原。無窮物象相吞吐，妙趣誰知在不言。
次韻蒲大受同遊龍洞之什 郭印
尋幽一訪洞中天，路遶青溪水遶山。翠徑崎嶇行竹裏，紅塵咫尺背人間。侵裾爽氣冷冰雪，潄玉寒流鏘珮環。更問石庵窺勝迹，斯遊豈復倦躋攀。
次韻董守流杯池 郭印
巧思潛窺造化兒，更依曲水鑿方池。靈鼇上釣喧紅粉，輕鷁浮觴趁彩旗。落澗寒聲泉㶁㶁，弄花斜日影遲遲。分明作箇山陰會，仍有當時幼婦辭。
歸雲溪 郭印
九夏何知暑令行，輕風拂拂水泠泠。只憑藜杖穿幽徑，還喜蒲團憩小亭。散誕竹邉梳白髪，徘徊江上誦黄庭。人間無此清涼處，亦許兒童共乞靈。
忠州懷古 郭印
連日追遊笑語同，一樽能遣百愁空。唐賢閣上秋風冷，巴子臺邊夕照紅。木落荒坡思白傅，草深頹墓憶宣公。只憐地狹難成市，依舊沙頭作小叢。
留雲安驛詩 郭印
孤館幽幽一境清，晝長無事亦無營。睡頻推枕仍重起，坐久抛書卻再行。静看簷頭蛛結網，細聽屋角鳥翻聲。閑邊日月元如此，須信人間有赤城。
八陣臺 郭印
八陣臺前水急流，纍纍石塚界沙洲。機深已盡吞吳策，事變空成守蜀謀。江月四時猶耿耿，雲山千古謾悠悠。天公若遂興劉願，功烈應非管樂儔。
過小漢壩 郭印
地豁天開眼界寛，兩山相對列巑岏。多情煙樹連村暗，不事沙鷗照水寒。立馬躊躇饒野興，抗塵奔走尚粗官。歸來凖擬江湖計，不負蓑衣與釣竿。
漢州塔二首  其一 郭印
萬象森羅眼底明，倚天高處喜重經。逶迤江練秋逾白，峛崺山屏晚更青。望盡平原煙冉冉，愁深古塞雨冥冥。躊躇欲看千燈後，手撥浮雲正極星。
漢州塔二首  其二 郭印
相隨步屧轉穹隆，萬室鱗鱗指顧中。自笑情懷非曠士，誰知筋力已衰翁。吟餘尚惜西山日，立久翻憂北戶風。從此不須攀絕頂，雲深無處認鼇宫。
陪元允大受遊天寧寺詩 郭印
寂寂禪林繞篆香，長廊古殿總虛涼。楩柟蔽日空交影，烏鵲馴除不亂行。滅想自成清浄界，争機端作是非場。灼然祖意休生解，炯炯寒燈一點光。
總持院 郭印
曉霽同登古息臺，雨師先爲洒塵埃。紋楸戰罷仙蹤杳，清磬音傳佛寺開。門外老松迎客入，竹邊高閣放山來。逡巡攬盡風光去，寄語三官不用猜。
合州菩提院和嚴夢錫韻 郭印
小刹遲留爲覓船，欲憑一葦下長川。磬傳清韻每知曉，柏偃樛枝休問年。末路風埃埋日月，故園松竹老雲煙。由來行止皆天定，遇坎乘流只信緣。
宿覺空院用壁間韻寄王巨山 郭印
度壠穿雲十里遥，招提蹲踞亂山坳。地靈潛隱聖賢宅，林静俯闚烏鵲巢。萬法豈從心外有，一真還向夢中交。世間出世元無别，塵俗紛紛不用抛。
元日有感呈正紀 郭印
情緒長隨節物遷，老逢元日更悽然。春風未省摇心曲，臘雪空留點鬢邊。加我四年終易學，長君一歲尚塵緣。何當同伏嵌巖下，添取爐中住世鉛。
立春 郭印
頗恨東風巧入簾，不論朱戶與茅簷。青春處處爲誰好，白髮年年空自嫌。市酒豈能供燕笑，官娃無復問穠纖。強隨兒輩追時節，菜壓香盤未損廉。
正月八日至十二日雪不止和施仲任韻 郭印
天雨寶花呈上瑞，不同常歲旋能乾。癡兒詫見鹽成糝，戲僕圓搓玉作團。漏屋茅簷垂欲壓，華筵酒椀正禁寒。懸知片片非他物，落處應須子細看。
和錢叔凭長官京師新春即事 郭印
青門冠蓋近迎春，物態天容旦暮新。日暖御溝初破凍，雪消馳道未生塵。曉煙暗綠金條眼，佳氣晴浮碧瓦鱗。唯有紙鳶堪一噱，掠天翔泳不由身。
上巳曲水 郭印
良辰元巳惜芳菲，一笑林亭挽落暉。圓吭高低齊獻曲，濃陰遠近密成圍。縠翻細浪環池轉，羽挾清觴傍席飛。不爲不祥來祓濯，欲因流水送春歸。
次韻袁德夫春日書事二首  其一 郭印
公餘蕭散步晴暉，正是韶光懶困時。官事暫能逃倥偬，物情深覺變神奇。風傳小樹香浮砌，水接平湖綠滿池。春草怪來成好夢，西堂句法少人知。
次韻袁德夫春日書事二首  其二 郭印
滿眼煙光困不勝，群紅委地綠堆林。空庭鳥下簿書退，小院燕歸簾幙深。千里故人縈午夢，一樽新酒隔春岑。多情柳外鶯聲囀，似向東風寫客心。
和喻迪孺郎中春日書事二首  其一 郭印
春風不入鬢邊青，羞逐兒童趁晚晴。花欲近人顔色好，鳥來窺戶語音清。鈎簾静院山相顧，散策高亭月共行。自斷窮通天已定，休勞占數向枯莖。
和喻迪孺郎中春日書事二首  其二 郭印
人間春思漫紛爭，祗把新詩喚曉鶯。妙處鐫鑱應鬼泣，醉中揮灑自風生。誰知雅道當今絕，獨與騷人並駕行。尺紙飛來光照夜，小窗申誦到參横。
春日雲溪即事二首  其一 郭印
乞得筋骸伴老農，一丘春興有誰同。禽聲路入笙簧裏，花色人行錦繡中。薙草養蘭修故事，鑿渠引水著新功。羲和叱馭應難挽，愁見顛狂柳絮風。
春日雲溪即事二首  其二 郭印
林壑棲遲兩見春，一笻一麈任天真。鶯花世界無停晷，電露光陰莫負身。蟻戰蝸爭那復問，魚浮鳥戲自相親。長江不日桃花浪，築石牢堤急倩人。
春晴二首  其一 郭印
春工又是一番新，滿目韶光欲醉人。風喚鳴禽爭暖日，雨粘飛絮著香塵。老來情緒元知别，酒後形神始覺親。獨向小齋書咄咄，無端燕子往來頻。
春晴二首  其二 郭印
二月垂楊長綠柯，漁村春塢景融和。沙邊細浪摇芳藻，水上紅雲映綠波。風裊釣絲時蕩漾，日移花影更婆娑。徑須展此連鼇手，且向樽前醉倒歌。
道中得雨 郭印
暖律潛開四序先，土牛何處不施鞭。道逢宿雨連新雨，人說今年勝舊年。和氣薰蒸還率土，湛恩汪濊仰高天。甲兵一洗成豐稔，從此邊陲定帖然。
孫希汲出示所和杜允迪二詩因次韻并寄允迪以當别後一笑 郭印
草木藏春柳報先，誰将蒼馭快如鞭。夜中一雨知無價，陌上三農慶有年。玉糝寒林梅委地，浪翻平野麥連天。陰陽燮理非吾事，新歲調和豈偶然。
和余時升周子美江雨有懷雨不絕詩韻各賦一首  其一 郭印
天作淫雨似秋中，沾濕恐侵河伯宫。螟螣欲傷禾黍秀，黿鼉尚快波濤風。誰驅天際亂雲墨，且放山巔晴日紅。有酒亟來相就飲，流光一去大江東。
和余時升周子美江雨有懷雨不絕詩韻各賦一首  其二 郭印
簷前萬點落珠璣，乳燕梁間嫩學飛。水匯百川人迹絕，苔封三徑馬蹄稀。田塍湓溢禾生耳，薜荔芊綿垣有衣。江上何人清興盡，卻乘新漲棹舟歸。
次韻邵子文感春之什 郭印
池塘不似昔年春，蝶亂蜂狂更惱人。莫傍花叢看婉娩，且懷詩卷誦清新。山林祗管縈魂夢，寰宇無端變刼塵。遥想江東憂未歇，可能熟醉巧謀身。
送春 郭印
春色忽隨流水去，人間誰解絆風光。一聲杜宇乾坤隘，萬點飛花日月忙。道阻豈能游上苑，年衰無復夢幽塘。蜂情蝶意都蕭索，難化吾心一寸剛。
次韻時升春盡之作 郭印
送春仍恨酒盃乾，今夕休眠到漏殘。歌舞縱無供笑語，賓朋猶有近門闌。傷心已訝千林綠，轉眼還看萬葉丹。節去節來君莫問，詩盟從此勿令寒。
再和 郭印
紛紛滿地落紅乾，杜宇聲中春正殘。詩酒情懷公事汩，干戈時節賞心闌。生憎蔓草緣堦碧，卻喜含桃向日丹。萬里吳天飛不到，劍光空射斗牛寒。
和史守八月十四日月二首  其一 郭印
月蘸澄江上下天，波光桂魄兩依然。喜延嘉客樓同倚，貪吸清輝席屢前。萬里無雲秋更濶，千門不夜曉相連。嫦娥且駐來宵駕，玉宇年年不列仙。
和史守八月十四日月二首  其二 郭印
半秋雲物掃遥天，對月凭欄一憮然。明夜半規應盡滿，此時清賞更無前。瓊樓頗覺三山近，玉斧誰将七寶連。我欲乘風霄漢上，坐令凡骨變真仙。
中秋佳月懷杜安行馮當可二首  其一 郭印
西風捲盡片雲浮，天宇團圓素月流。玉斧修成三夜景，銀盤賽過十年秋。佳人渺邈心相照，羈客徘徊影共愁。安得仙娥一招手，驅鸞駕鶴上瓊樓。
中秋佳月懷杜安行馮當可二首  其二 郭印
絕勝尋常三五盈，魄成金氣自然清。煙雲斂迹秋空濶，星斗沉光夜色明。璧墮江心隨浪湧，鏡飛天面逐人行。四方萬里同清賞，大地今成白玉京。
再和前韻  其一 郭印
陰陽升降定沉浮，九候之前大火流。人遠祗同千里月，天高誰放一輪秋。飛螢眇眇何時見，驚鵲紛紛特地愁。陋屋窮簷無不照，清光豈獨射高樓。
再和前韻  其二 郭印
淅淅乾坤灝氣盈，多情明月共秋清。且将照席銀缸背，自有窺簷寶鑑明。但喜人心都愛好，誰知天度不留行。反身一視真奇特，夜夜神光莫與京。
次元守中秋觀月韻 郭印
青霄萬里絕纖毫，海上仙人獨釣鼇。蕩蕩性天元廓落，亭亭心月本孤高。寒光破碎穿幽徑，素影飛翻入怒濤。但挹金波還洗滌，不須遥望日生高。
八月十四至十六日無月二首  其一 郭印
秋中景色正蕭森，月色超然重古今。要使萬方傾素采，那知三日翳重陰。晦冥欲害天公眼，想像難忘海宇心。決斷浮雲須好手，明年此夕要追尋。
八月十四至十六日無月二首  其二 郭印
不見團圓桂景森，清輝一片本常今。欲看静夜千家晝，先掃長空萬里陰。宇宙光明思佛掌，兒童嚬蹙見人心。茫茫千里憑誰問，每使良辰罷訪尋。
十七日夜當可同去非觀月而子儀進道與僕皆不在焉當可有詩輒次韻 郭印
月過中秋色尚鮮，賞心未厭惜流年。瓊杯不許三人共，桂魄難同兩夜圓。碧落無雲星避彩，清輝滿座燭銷煙。新詩唱罷應愁絕，影入珠簾照客眠。
當可觀月有歸來清絕不成眠之句因廣其意作五十六字 郭印
一别嬋娟便隔秋，寒光今夕爲誰流。萬家窗戶人推枕，千里關山客倚樓。酒欲忘懷難解醉，詩将遣興卻添愁。空堂耿耿渾無寐，曉鏡看來易白頭。
秋懷二首  其一 郭印
西風獵獵動天關，底事縈心撥棄難。夜枕蛩聲連曉急，暮樓鴻影落江寒。遣懷樽酒渾消得，遮眼文書亦倦看。物理盈虛元已定，傷時何苦淚闌干。
秋懷二首  其二 郭印
窗戶寒生不幕羅，無邊愁緒費長哦。有情尚覺天公老，不飲争如月色何。歲序峥嶸雙鬢改，乾坤離亂一身多。年來懶讀悲秋賦，忍聽商聲入詠歌。
和元守重陽和韻 郭印
空樽獨把送斜陽，九日何憂酒中傷。客裏吟情尤寞寞，夢中歸意亦茫茫。楓飄丹葉隨流水，菊吐黄花犯早霜。惟有堅心松柏在，四時不改色蒼蒼。
謝道守董朝散臘日分惠採魚 郭印
臘日公塘命矢魚，親迂五馬過康衢。分波短艇金梭疾，綴網圓鬐玉葉粗。滋味盡教沾掾屬，割烹不獨侑賓厨。從今下客休彈鋏，不似馮諼恨食無。
臘雪 郭印
好雪還從臘日飛，空庭委積路淋漓。寒深閉戶難延客，興發乘舟欲訪誰。沒谷沉崖真快意，撒鹽飛絮敢言詩。兒童詫見千山縞，來歲豐登定可期。
詠雪 郭印
上天連日擁愁雲，曉起聯翩瑞色新。入麥未多三日雨，著梅先報萬家春。興來賴有乘舟客，喜極寧爲閉戶人。安得梁王相命賦，兔園避席少逡巡。
次韻李堯俞良臣論交一首 郭印
深知不作昌時瑞，成繭那能效野蠶。世態如雲從自薄，交情若水定非甘。最憐炊黍張生約，勿笑分財管仲貪。欲結他年漁釣友，江湖舍我復誰堪。
郭有道先生知命錄喜其擺落世塵去來自在真神仙中人也用余時升韻附於群公詩後 郭印
高標百世可廉頑，喧處亡心心自閑。小院客來風掃地，涼宵人静月窺關。了知游戱夢蝴蝶，聊學逍遥歌泰山。須信先生今未死，青冥鶴駕眇難攀。
老境 郭印
怪來齒髮日凋疏，坐閱春秋六十餘。鬢雪難消休把鏡，眼花易發廢觀書。身邊賴有三田實，世上須知一夢虛。只辦此心贏造化，浮漚起滅不關渠。
張持道生辰二首  其一 郭印
來自仙家白玉京，秋穹灝氣欲平分。人間莫道無先覺，天下須知有達尊。豈但期頤稱上壽，行看嬉戲弄仍孫。三溪自是蓬萊境，陵谷遷移此獨存。
張持道生辰二首  其二 郭印
西南英譽滿簮紳，安富尊滎孰儗倫。世上種成無限果，人間贏得自由身。手提日月超千刼，心隘乾坤等一塵。應笑盈庭爭祝頌，兒童猶復詠松椿。
壽湯總領  其一 郭印
春色平分又六宵，天生良弼佐皇朝。豸冠凜凜周行肅，虎節煌煌蜀地饒。已喜月卿還舊物，更看斗極轉高標。仁人自合超諸數，鶴算龜齡未是遥。
壽湯總領  其二 郭印
睿主寛仁徧九垓，西南總計屬英才。一犂雨向田間足，萬里春從天際來。洗盡瘡痍憑藥石，調成鼎鼐得鹽梅。赤松有約應難老，未信人間白髮催。
宋正紀輓詞二首  其一 郭印
振羽曾參上國鴻，偶飛不到廣寒宫。詩書教子心尤切，孝友承家德自豐。一命未酬耽學志，半途何負攝生功。新阡鬰鬰今埋骨，想見哀吟萬國風。
宋正紀輓詞二首  其二 郭印
姻好通來十八春，酒盃詩卷最相親。休心失約尋真侣，轉首誰知作古人。庵畔松篁長泣雨，室中書史暗凝塵。我嘗一訪經行處，白日蕭條倍愴神。
范深父察推輓詞 郭印
榮國諸孫迥不同，妙年英氣吐長虹。聖經每陋三家學，文陣平收一戰功。可但芹宫滋教雨，更看花縣暢仁風。詩書滿腹成何事，惆悵舟移夜壑空。
弔宇文道可 郭印
居閑共喜迹相親，桑戶誰知遽反真。三紀周旋渾作夢，一樽離别倍傷神。舊邦猶憶江山主，新圃俄摧草木春。陰德降祥天報定，高車駟馬豈無人。
彭公堂 郭印
一瞻遺像起遐思，慶歷風流想見之。政化寛平無後日，文詞純質似當時。溪山寂寂人何在，林沼依依澤未衰。堂共灘名俱不朽，十年清節斗星垂。
王夫人輓詞 郭印
吁嗟蘭德已雲翩，空見佳城在九原。無祿久虛南澗藻，有姑誰慰北堂萱。苦荼獨御安天命，曒日同歸信誓言。諸子欲知遺恨事，隴頭長聽水潺湲。
申夫人輓詞 郭印
鳳去鸞隨事可傷，唯傳婦道式閨房。紫簫吹月元同上，寶劍凌波亦並藏。南澗蘋餘空自老，北堂萱在爲誰芳。幸哉有子遵遺計，外氏猶能謹祭嘗。
明上人感棋不已作詩贈之 郭印
未然一著最玄微，黑白分明會者稀。但向死中求活路，莫於平處鬭玄機。勢強失利緣輕敵，力困收功爲解圍。勝負紛紛成底事，不如完璧早還歸。
再用前韻 郭印
禪宗詩律造精微，眼底紛紛識者稀。舉世何人談大道，憐君與我叩玄機。休誇修煉飛金闕，勿笑沉淪陷鐵圍。善惡兩途俱是錯，堂堂日用要知歸。
和許覺民麈尾笻竹杖 郭印
拂穢清塵志自殊，斯文危弱更當扶。嘉言亹亹手嘗御，高步徐徐身與俱。驅犢幾曾遭戲笑，化龍應亦在斯須。龜毛兔角人人用，莫道吾家此物無。
和榮安中道中見梅 郭印
春來無奈客愁新，一破衰顔粉面勻。笑折繁枝頭带雪，想成青子頰生津。真香未許蘭爲佩，仙質何妨縞作巾。勿怪天公多著意，爲憐風韻冠群倫。
再和 郭印
雪裏寒梅歲又新，粘枝的皪已開勻。行人邂逅先傳信，枯卉逡巡欲問津。他日調羹憑傅鼎，此時漉酒借陶巾。粉腮紅跗休輕放，醉賞從人笑伯倫。
紅梅 郭印
姿韻清高自一家，不将夭艷喚蜂衙。衝寒萬木渾無葉，回暖孤根獨放花。要與雪霜争皎潔，肯隨桃李趁繁華。更看結實調羹在，疏影寒香未足誇。
山茶 郭印
枯林獨秀染胭脂，不使群芳次第窺。月桂殷勤來並色，江梅寂寞許同時。霜飛雪舞終難挫，蝶隱蜂逃各未知。折得一枝聊慰眼，兒童拍手誤春期。
上邵尚書 郭印
康節名天下，流芳到子孫。素風門戶遠，皇極典型存。萬邑紛戎馬，十年辭帝閽。家艱俄茹苦，國難更堪論。上念長城寄，兵分細柳屯。紫泥頒詔綍，墨絰總戎軒。權重將軍幕，忠求孝子門。江朝南海濶，星拱北辰尊。智勇張良足，詩書郄縠敦。邊儲裁冗蠧，邦本厚黎元。士仰蘇天覆，人依趙日暄。勢增師旅氣，威礱虎狼魂。帳幄稽前箸，山河暫偃藩。精誠扶日月，談笑整乾坤。賤子欣蒙庇，先君舊感恩。駕轅憐病馬，投木笑窮猿。扶摇如可借，短翮待騰騫。
和時升貽齋閣十韻 郭印
吏塗何就窘，士節要安常。逐物終迷路，看書免面牆。借鄰通隙地，對壁敞幽房。架插三冬史，爐薰一炷香。叢蘭分晚吹，疏竹罅晨光。濟難嗟無策，攻愁賴有方。稍知休簿領，誰暇剡封章。池草春成夢，案螢秋滿囊。良朋來款曲，佳句爲鋪張。功業奚須問，前賢擬杜康。
時升詠雪效前人體盡禁比類顔色等字率予同賦用其韻 郭印
豐年真可必，時雪降今冬。飛霰紛紛集，同雲羃羃重。爐深添熾炭，寺遠隔疏鐘。先壓窗前竹，難分嶺上松。畫樓欺酒力，幽徑滅樵蹤。蓑笠看漁父，鉏犁慰老農。穿簷寒正苦，布野潤宜濃。梁苑思重賦，袁門想半封。龍沙猶張王，虎士莫驕慵。吾土端無恙，天公久見容。
春日即事 郭印
鳥詠短長句，花呈赤白章。化工非不巧，閑客笑春忙。
苦熱和袁應祥用韋蘇州喬木生夏涼流雲吐華月爲題十小詩  其一 郭印
旱魃難除遣，南箕未可招。安能颺雙舄，飛去學王喬。
苦熱和袁應祥用韋蘇州喬木生夏涼流雲吐華月爲題十小詩  其二 郭印
山深隱䴥麏，江寒亂鷗鶩。我欲從之遊，形骸元土木。
苦熱和袁應祥用韋蘇州喬木生夏涼流雲吐華月爲題十小詩  其三 郭印
黄昏蚊撲撲，白晝蠅營營。天地一紅爐，幾人得聊生。
苦熱和袁應祥用韋蘇州喬木生夏涼流雲吐華月爲題十小詩  其四 郭印
桃源渺何所，不知有冬夏。堪笑市朝兒，炎涼爭代謝。
苦熱和袁應祥用韋蘇州喬木生夏涼流雲吐華月爲題十小詩  其五 郭印
倚杖長松底，無風晝自涼。吾廬傍林壑，嘉木聳千章。
苦熱和袁應祥用韋蘇州喬木生夏涼流雲吐華月爲題十小詩  其六 郭印
酷熱無從避，天風幾日秋。寸陰不知惜，大火急西流。
苦熱和袁應祥用韋蘇州喬木生夏涼流雲吐華月爲題十小詩  其七 郭印
赤日爍行路，青天絕片雲。安得一丸藥，立返暍死魂。
苦熱和袁應祥用韋蘇州喬木生夏涼流雲吐華月爲題十小詩  其八 郭印
中扃自清涼，穿鑿多門戶。神凝一氣歸，陋哉勤納吐。
苦熱和袁應祥用韋蘇州喬木生夏涼流雲吐華月爲題十小詩  其九 郭印
呼吸一寒暑，三界本無家。人間自火宅，未老髮先華。
苦熱和袁應祥用韋蘇州喬木生夏涼流雲吐華月爲題十小詩  其一○ 郭印
古人夏造冰，秘訣從誰發。胸次斡乾坤，手中提日月。
既爲誼夫賦墳廬詩乃蒙和韻再成十首爲謝兼簡韶美以資一噱  其一 郭印
秋螢腐草化，芝菌出枯朽。形質但變遷，中有一物久。
既爲誼夫賦墳廬詩乃蒙和韻再成十首爲謝兼簡韶美以資一噱  其二 郭印
大道無關鍵，人人悉可窺。超然明日用，了不礙云爲。
既爲誼夫賦墳廬詩乃蒙和韻再成十首爲謝兼簡韶美以資一噱  其三 郭印
伏羲畫卦後，文字積丘山。誰知聖人意，要妙唯一言。
既爲誼夫賦墳廬詩乃蒙和韻再成十首爲謝兼簡韶美以資一噱  其四 郭印
仲尼作六經，中遭秦火厄。畢竟不可磨，尊道而貴德。
既爲誼夫賦墳廬詩乃蒙和韻再成十首爲謝兼簡韶美以資一噱  其五 郭印
黑白未分時，幾人知此著。一著只這是，爲子說崖略。
既爲誼夫賦墳廬詩乃蒙和韻再成十首爲謝兼簡韶美以資一噱  其六 郭印
忘機海上遊，鷗鳥下爲侣。入山莫怖畏，猛虎即是汝。
既爲誼夫賦墳廬詩乃蒙和韻再成十首爲謝兼簡韶美以資一噱  其七 郭印
法法本來空，無垢亦無凈。直向異類行，何曾失正性。
既爲誼夫賦墳廬詩乃蒙和韻再成十首爲謝兼簡韶美以資一噱  其八 郭印
漏泄春光處，山寒已放梅。癡兒元不識，須待百花開。
既爲誼夫賦墳廬詩乃蒙和韻再成十首爲謝兼簡韶美以資一噱  其九 郭印
相逢無間隔，萬里一天風。與子元同姓，何勞問祖翁。
既爲誼夫賦墳廬詩乃蒙和韻再成十首爲謝兼簡韶美以資一噱  其一○ 郭印
辯嗟孟軻勞，清笑伯夷隘。秋毫滿六虛，須彌藏一芥。
題獨有堂詩 郭印
俯仰天上下，尊稱唯我獨。無物亦無人，本來真面目。
遠色閣二首  其一 郭印
遐觀目力窮，莽蒼雲山礙。儻知色非色，坐見六合外。
遠色閣二首  其二 郭印
高人了色空，法界無近遠。客來一登臨，正好高著眼。
遯齋 郭印
念念等空寂，行藏鬼莫窺。是名真遯者，安用山林爲。
博古齋 郭印
撐腸萬卷書，不知何處著。寄語腐脣人，於兹宜領略。
題爽軒詩 郭印
心澄氣自爽，滿目是青山。欲知拄頰意，一笑可忘言。
題朝徹軒詩 郭印
玉兔夜夜明，金烏朝朝徹。吾身有神光，大千韜日月。
題三士軒詩 郭印
獨立未爲真，萬法皆吾侣。故於竹柏間，強名相爾汝。
追古亭 郭印
結茅覆短椽，仁風追太古。回視輪奐美，唾笑如糞土。
題寒碧亭 郭印
炯炯練千尺，蒼蒼玉萬箇。客來魂一清，四顧不敢唾。
和光亭二首  其一 郭印
有愛即耽著，竹色共花光。何似無心人，堯桀兩相忘。
和光亭二首  其二 郭印
川原萬草木，總放無量光。要識和同意，乾坤不閟藏。
雙清亭 郭印
水竹兩奇絕，客來安此名。那知汙穢裏，識得是真清。
梅臺 郭印
百蘤照春臺，標名只取梅。道人寧揀擇，聊記雪中開。
忘機臺 郭印
物物皆有機，此發彼先知。試看弋釣子，魚入鳥高飛。
萬松嶺 郭印
高崗立萬松，晨夕鳴天風。法法如是說，應不負山翁。
直鈎潭 郭印
臨深投綸竿，直鈎本非釣。欲釣聖賢心，默坐得其要。
再作雲溪  其一 郭印
脩篁衛長江，雲氣自翔集。中有無心人，片雲隨出入。
再作雲溪  其二 郭印
曳杖推門去，問訊西溪雲。超然人境異，佳氣日氤氲。
龍淵二首  其一 郭印
蟄龍道已成，升降得自在。淵無百尺深，竅穴通滄海。
龍淵二首  其二 郭印
爪牙了不露，誰能見其蹤。超忽變化處，即此是真龍。
御風橋 郭印
是身如虛空，風馬時獨御。青天手可捫，便欲飛騰去。
衆香橋 郭印
修證彼何人，有國號衆香。此境了不殊，沉檀藹飛揚。
無盡橋 郭印
園林作佛事，施子不少吝。携笻渡一溪，華藏愈無盡。
浮翠橋二首  其一 郭印
竹底寒流駛，幽深客可招。壺中無盡景，更渡一浮橋。
浮翠橋二首  其二 郭印
竹間有寒流，四面浮蒼翠。何必駕層空，蕭蕭盡秋意。
挾仙橋 郭印
一間猶未達，惜哉千種仙。我欲挾之進，俾見天中天。
虛舟二首  其一 郭印
浮遊世界海，無心舟自虛。簸蕩從滔天，不管風濤虞。
虛舟二首  其二 郭印
野航一逍遥，湖海意自足。翩翩犯斗牛，誰謂推平陸。
大自在庵 郭印
茫茫三界中，何處不自在。情存想未除，轉側成拘礙。
金仙道中徒步 郭印
路經新雨滑，山带宿雲昏。草履吾家物，相将過别村。
池蓮 郭印
擢幹洿池中，天姿本清浄。白白與紅紅，邂逅識真性。
蘭 郭印
幽人紉爲佩，不爲香與色。秋菊暨江南，未可比君德。
張都統懷古四首  其一 郭印
慇懃圯上一編書，漢四百年歸卷舒。晚節莫教閑辟穀，皇王事業豈難如。
張都統懷古四首  其二 郭印
控弦誰敢與爭鋒，細柳将軍眼自空。拊髀何須長歎息，分明頗牧在雲中。
張都統懷古四首  其三 郭印
人言諸葛事功難，八陣堂堂指顧間。認得君臣魚有水，箇中蛇勢似常山。
張都統懷古四首  其四 郭印
世濁求清笑屈平，時清把釣詫嚴陵。行藏有道君應解，獨倚危樓高處層。
和馮當可 郭印
相逢不作少年看，老著衣冠各強顔。明日龜陵分手後，音書又隔幾重山。
正紀誕辰輒成三絕句爲壽所謂壽者非世俗之壽也蓋期君道學堅固将與造物者遊無終始者爲友而已  其一 郭印
復卦初爻寓意深，祗緣虛静見天心。君生正遇黄鍾律，宜把真陽卻衆陰。
正紀誕辰輒成三絕句爲壽所謂壽者非世俗之壽也蓋期君道學堅固将與造物者遊無終始者爲友而已  其二 郭印
中冬蟾彩八分圓，可是人間誕謫仙。怪得心光吞萬象，鐫鑱造化付詩篇。
正紀誕辰輒成三絕句爲壽所謂壽者非世俗之壽也蓋期君道學堅固将與造物者遊無終始者爲友而已  其三 郭印
歲月推來逢子午，坎離交處互乾坤。休将世法論脩短，超出陰陽道獨尊。
夔州元宵和曾端伯韻四首  其一 郭印
綺陌家家不下簾，花光世界總成蓮。村歌社舞歡呼處，都道今年勝去年。
夔州元宵和曾端伯韻四首  其二 郭印
遊子何須念故鄉，酒酣聊發次公狂。人生行樂真佳耳，休苦棲心名利場。
夔州元宵和曾端伯韻四首  其三 郭印
華燈下上照樓臺，無數銀花一夕開。月色多情能助興，遊人去了卻重回。
夔州元宵和曾端伯韻四首  其四 郭印
斗轉寅初月正中，昏燈達旦九衢通。漢家祀事傳來遠，想見當時太一宫。
次韻曾端伯早春即事五首  其一 郭印
春風著物便超摇，已覺三陰次第消。明日江梅吹盡雪，卻看芳草似裙腰。
次韻曾端伯早春即事五首  其二 郭印
士女梅花插滿頭，一川人日恣嬉遊。賢侯可是知民意，特地江干駐碧油。
次韻曾端伯早春即事五首  其三 郭印
一聲幽鳥解呼春，物逐新年氣象新。坐閱群生空擾擾，身如槁木是何人。
次韻曾端伯早春即事五首  其四 郭印
九畹春回未放蘭，先饒堤柳變衰殘。陰陽代謝尋常爾，正好隨流著眼看。
次韻曾端伯早春即事五首  其五 郭印
使君千騎出重城，對鏡心閑似水清。豈但邦人安善政，波間鷗鳥亦無驚。
又次曾端伯春日韻四首  其一 郭印
瑞白春前已見三，向來膏雨物頻霑。山城二月寒猶峭，生怕東風巧揭簾。
又次曾端伯春日韻四首  其二 郭印
誰言堤柳勝江梅，榮謝紛紛付酒盃。春去春歸何足問，陽烏東出又西頹。
又次曾端伯春日韻四首  其三 郭印
韶光蕩漾眼雙明，問柳尋花步屧輕。波暖浮鷗翻素影，風和幽鳥弄新聲。
又次曾端伯春日韻四首  其四 郭印
先生胸次艷千春，鬢綠顔紅未老身。松柏歲寒終不改，謾隨百草鬭芳新。
春陰 郭印
膏澤乘時要發生，雲師可是太無情。朝朝只解連空晦，好雨終慳造不成。
感旱二首  其一 郭印
大旱如焚氣不蘇，雲師誰遣上天衢。人人凖擬爲霖甚，風動雷行雨卻無。
感旱二首  其二 郭印
黯黯漫空雲四垂，飄風何事一時吹。天公豈是無情者，人物焦乾總不知。
望雨 郭印
秋杪陽光熾若焚，了無陰翳徹朝曛。天公有意憐行役，乞與空中一片雲。
和厚卿雨涼午睡二首  其一 郭印
一番驟雨洗驕陽，秋色先貽枕簟涼。正作故山歸夢好，覺來幽恨獨何長。
和厚卿雨涼午睡二首  其二 郭印
疾風吹雨打窗時，客睡昏昏半下帷。快意平生渾一榻，是中真樂幾人知。
秋日即事八首  其一 郭印
巴山今日見清秋，河漢無聲天際流。我亦乘槎問牛斗，此心刳盡一虛舟。
秋日即事八首  其二 郭印
風到秋宵特地涼，卧看斜月半侵床。來寒往暑誰能問，歸燕賓鴻各自忙。
秋日即事八首  其三 郭印
淺淺溪流綠一灣，朝來拄頰看西山。憑誰與我驅風馭，飛上雲煙縹緲間。
秋日即事八首  其四 郭印
籬邊凖擬嗅清香，菊蕊真同佛面粧。屈指重陽能幾許，夜來寒露已爲霜。
秋日即事八首  其五 郭印
向來玉燭四時和，共慶秋田黍稌多。但得貧民同一飽，黄堂無事且婆娑。
秋日即事八首  其六 郭印
一片澄心似太清，浮雲了不礙虛明。夜深人寂渾無寐，時聽空庭落葉聲。
秋日即事八首  其七 郭印
新築茅廬古道傍，養成松竹可深藏。西風頗動歸歟興，不是悲愁賦感傷。
秋日即事八首  其八 郭印
自學心齋室久虛，年來破蕩一無餘。春花秋葉非吾事，默坐焚香讀道書。
次韻當可觀雪 郭印
天将瑞雪灑乾坤，世界渾疑色布銀。人說豐年猶細事，邊庭先喜蕩烟塵。
馮當可遊龍鶴山有詩贈安道人用韻二首  其一 郭印
一到仙山眼自明，前身髣髴記曾經。真人眇曶在何許，更隨藜杖緣青冥。
馮當可遊龍鶴山有詩贈安道人用韻二首  其二 郭印
君今宴坐澄神谷，萬象之中能見獨。功成白日上層霄，莫忘飛來兩黄鵠。
宿古峰驛詩四首  其一 郭印
崎嶇戴月上層峰，擬借空山一夜風。爽氣襲人衾簟冷，炎天此地即仙宫。
宿古峰驛詩四首  其二 郭印
故移一榻就高峰，推戶褰帷獵獵風。骨冷神清渾不寐，直疑人犯廣寒宫。
宿古峰驛詩四首  其三 郭印
拄杖穿雲到古峰，月高天浄欲乘風。人間原有清涼地，好作茅茨一畝宫。
宿古峰驛詩四首  其四 郭印
夜半飛來海上峰，笙竽萬籟奏天風。素娥相望如招手，欲駕神車上月宫。
金仙道中徒步 郭印
欲稅肩輿未得休，且憑竹杖到山頭。疏林向晚投歸翼，滿目寒煙醖客愁。
相思寺迦葉佛腳跡詩 郭印
巨跡相傳歲已深，往來遊客好追尋。誰知此足本非履，胡不返身求佛心。
送宗泰住成都正法院四首  其一 郭印
道人活計等虛空，城郭山林處處通。隨緣應現水中月，萬壑千潭一照同。
送宗泰住成都正法院四首  其二 郭印
凡情但以俗眼觀，妄義阿師取舍間。豈知片雲不掛天，一來一去心長閑。
送宗泰住成都正法院四首  其三 郭印
少城衲子紛如粟，攘臂叢林空逐逐。忽然象罔得遺珠，契詬離婁何面目。
送宗泰住成都正法院四首  其四 郭印
師今攜錫下孤峰，似聞猿鳥含愁容。胡不爲言我常住，東西南北總相逢。
次韻劉文饒題絕塵亭詩 郭印
斜斜遠樹繞江頭，十里平波似不流。更欲尋源穿窈窕，一蓑煙雨羡漁舟。